Diari Oficial de la Generalitat Valenciana


Sumari del DOGV 4469, del 28-03-2003 (2003/3617)

ORDE de 25 de març de 2003 de la Conselleria d'Indústria, Comerç i Energia, sobre concessió d'ajudes per a instal·lacions industrials de risc per a la transmissió de la legionel·losi.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   4469

Data del DOGV
:   28-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/3617


Data del document
:   25-03-2003

Organisme emissor
:   Conselleria d'Indústria, Comerç i Energia

Tipus de document
:   Ordre

Anàlisi jurídica

 Descriptors 

:   * higiene pública
    * infraestructura industrial
    * ajuda pública
    * empresa privada
    * suport econòmic
    * prevenció de la contaminació

ORDE de 25 de març de 2003 de la Conselleria d'Indústria, Comerç i Energia, sobre concessió d'ajudes per a instal·lacions industrials de risc per a la transmissió de la legionel·losi. [2003/3617]
  
Mitjançant Decret 173/2000, de 5 de desembre, del Govern Valencià, s'establixen les condicions higienicosanitàries que han de reunir els equips de transferència de massa d'aigua en corrent d'aire amb producció d'aerosols per a la prevenció de la legionel·losi.
  
A fi d'aconseguir una major eficàcia en el desenvolupament i el control de les esmentades condicions, el Govern Valencià dicta el Decret 201/2002, de 10 de desembre pel qual s'establixen mesures especials davant l'aparició de brots comunitaris de legionel·losi d'origen ambiental.
  
Declarades les zones d'actuació especial (ZAE) per la Direcció General de Salut Pública, és procedent establir un règim d'ajudes destinades a finançar les inversions en instal·lacions industrials ubicades en les esmentades zones destinades a l'adequació de les prescripcions previstes en els dits decrets.
  
S'assenyala que les ajudes que es concedisquen d'acord amb el que preveu la present orde, ho seran en el marc del Reglament (CE) núm. 69/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/20 de 13 de gener de 2001).
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
L'objecte de la present orde és establir el règim de concessió d'ajudes per a la millora de la seguretat d'instal·lacions industrials considerades de risc per a la transmissió de la legionel·losi, ubicades en les zones d'actuació especial declarades per la Direcció General de la Salut Pública, de conformitat amb el que establix l'article 3 del Decret 201/2002, de 10 de desembre, del Govern Valencià.
  
Article 2. Beneficiaris
  
Podran ser beneficiaris de les ajudes les empreses titulars de les instal·lacions industrials inscrites en el Registre d'Instal·lacions del corresponent ajuntament i ubicades en la delimitació geogràfica de les zones d'actuació especial.
  
Article 3. Accions susceptibles de suport i quantia de les ajudes
  
1. Les ajudes es destinaran al finançament de projectes d'inversió per a l'adaptació de les instal·lacions a l'informe de les auditories efectuades per la Comissió de Gestió de cada una de les ZAE.
  
2. Les ajudes que s'establixen en la present orde tindran la consideració de subvencions a fons perdut.
  
3. Les subvencions concedides podran arribar a una quantia màxima de fins al 35 per cent del cost total de la inversió i fins un màxim de 10.000 euros per actuació.
  
4. Es procedirà al prorrateig entre els beneficiaris de la subvenció de l'import global màxim de la dotació pressupostària fixada en la present orde.
  
5. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'actuació que desenvoluparà el beneficiari.
  
6. No serà subvencionable l'IVA satisfet per l'adquisició de béns o servicis i en general qualsevol impost pagat pel beneficiari.
  
7. En tot cas, l'import de les presents ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Indústria i Energia i es presentaran en l'imprés normalitzat en el Registre General de la Conselleria d'Indústria, Comerç i Energia, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'assenyalen:
  
A) Documentació acreditativa i identificadora del sol·licitant i, si és procedent, del seu representant legal.
  
B) Certificat del Registre d'Instal·lacions del corresponent ajuntament que acredite la inscripció de la instal·lació.
  
C) Documentació acreditativa que el sol·licitant està al corrent en les obligacions tributàries i davant de la Seguretat Social, la qual s'assenyala a continuació, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost.
  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13. 1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització, a la Conselleria d'Indústria, Comerç i Energia, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana.
  
D) Dades de domiciliació bancària segons model facilitat a l'efecte (fitxa de manteniment de tercers), excepte si s'hi han presentat amb anterioritat davant de la Conselleria d'Indústria, Comerç i Energia i no hi han experimentat variació.
  
E) Memòria descriptiva de l'actuació per a la qual se sol·licita l'ajuda, amb indicació de les fases i els terminis de realització, pressupost detallat per partides o factura proforma i programa d'actuació que en garantisca l'execució en l'exercici per al qual es concedix la subvenció. Si fóra necessari per la naturalesa de l'actuació que cal realitzar, haurà de presentar-se projecte tècnic, que haurà de ser sotmés a l'informe dels tècnics designats per la Conselleria.
  
F) Declaració responsable de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en què s'empara o, si és procedent, declaració que se n'ha rebuda cap.
  
3. Podran ser objecte de suport les actuacions realitzades entre el dia 1 de gener i el dia 15 d'octubre de 2003.
  
4. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 30 de maig de 2003, ambdós inclusivament.
  
5. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 5. Resolució de la concessió d'ajudes
  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. El conseller d'Indústria, Comerç i Energia dictarà resolució de concessió d'ajudes en què fixarà expressament la quantia i incorporarà, si és el cas, les condicions i obligacions que afecten el desenvolupament del projecte.
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
  
4. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà d'un mes, comptat des de la data de l'acabament del termini de presentació de sol·licituds. Transcorregut l'esmentat termini sense que hi haja recaigut resolució, es considerarà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 6. Resolució d'incidències
  
1. L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a l'esmentada concessió i en especial els supòsits de:
  
- Canvis de titularitat.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte, als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 7. Control de les accions
  
1. La Direcció General d'Indústria i Energia realitzarà el control i seguiment dels projectes mitjançant les inspeccions que considere necessàries.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana en relació amb les subvencions o ajudes concedides.
  
Article 8. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que s'establix en el punt anterior, els beneficiaris, en el termini d'un mes des de l'execució del projecte i en tot cas amb anterioritat al 15 d'octubre de 2003, i llevat que per circumstàncies concurrents s'assenyale un termini distint en la resolució de concessió de l'ajuda, hauran de presentar:
  
A) Factures, certificats d'obra, si és el cas, i la resta de documents justificatius de la despesa efectuada, expedits d'acord amb la normativa vigent.
  
B) Acreditació, si és el cas, del compliment de les obligacions i condicions que s'hagueren establit en la resolució de la concessió de l'ajuda.
  
C) Certificat de la Comissió de Gestió de la ZAE corresponent que l'adaptació a l'informe de l'auditoria s'ha realitzat totalment.
  
Article 9. Minoració i resolució de les ajudes
  
1. La sol·licitud d'altres ajudes públiques o privades que en conjunt excedisquen els límits establits en la resolució podrà originar-ne la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, l'incompliment dels terminis, la variació de la finalitat de l'actuació o la insuficient justificació de la realització del projecte, així com l'alteració d'alguna de les característiques del projecte aprovat, o la seua execució parcial originarà la incoació per l'òrgan competent per a la concessió de les ajudes del corresponent expedient, que podrà finalitzar, si és el cast, amb la resolució de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIÓ ADDICIONAL
  
Única
  
Per a l'exercici 2003, les ajudes previstes en esta orde es finançaran a càrrec del programa 722.10, línia T5705, per un import global màxim de 241.000 euros.
  
DISPOSICIONS FINALS
  
Primera
  
Es faculta el director general d'Indústria i Energia per a dictar les disposicions i adoptar les mesures que considere oportunes per al desenvolupament i l'aplicació del que es disposa en la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 25 de març de 2003
  
El conseller d'Indústria, Comerç i Energia,